KIRJALLINEN KYSYMYS E-0691/03 esittäjä(t): Konstantinos Hatzidakis (PPE-DE) komissiolle. Teurastamoiden tilanne Kreikassa.



Virallinen lehti nro 222 E , 18/09/2003 s. 0228 - 0228



KIRJALLINEN KYSYMYS E-0691/03 esittäjä(t): Konstantinos Hatzidakis (PPE-DE) komissiolle (7. maaliskuuta 2003) Aihe: Teurastamoiden tilanne Kreikassa Vastauksessaan kysymykseeni (H-0942/01(1)) komissio totesi, että Kreikan teurastamoihin suoritettujen tarkastuskäyntien tulokset eivät olleet lainkaan tyydyttäviä. Lisäksi se huomautti, että vain 47 teurastamoa täytti lihan saattamista yhteisön markkinoille koskevat vaatimukset. Voisiko komissio vastata seuraaviin kysymyksiin: - Mikä tilanne Kreikan teurastamoissa vallitsee tällä hetkellä, kun on kyse yhteisön lainsäädännön täytäntöönpanosta? - Mistä ongelmat johtuvat, ja mihin toimiin komissio aikoo ryhtyä varmistaakseen, että Kreikka noudattaa yhteisön asettamia vaatimuksia? (1) Suullinen vastaus 11.12.2001. David Byrnen komission puolesta antama vastaus (14. huhtikuuta 2003) Komission yksiköiden ja Kreikan viranomaisten välisen kokouksen aikana 21. helmikuuta 2003 tarkasteltiin uudelleen punaista lihaa käsittelevien teurastamoiden tilannetta. Kreikan viranomaiset ilmoittivat, että Kreikassa on 43 teurastamoa, jotka on hyväksytty eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun Euroopan parlamentin ja neuvoston direktiivin 64/432/ETY(1) (sellaisena kuin se on muutettuna 10 päivänä huhtikuuta 2000 annetulla Euroopan parlamentin ja neuvoston direktiivillä 2000/15/EY(2)) 10 artiklan nojalla, ja 110 teurastamoa, jotka on hyväksytty tämän direktiivin 4 artiklan nojalla. Kreikan viranomaiset myönsivät, että joidenkin tämän direktiivin 4 artiklan nojalla hyväksyttyjen teurastamojen standardit eivät täytä yhteisön ja kansallisen lainsäädännön vaatimuksia. He ilmoittivat, että käynnissä on ohjelma kaikkien näiden teurastamojen tarkastamiseksi, tarkoituksena selvittää tarvittavat parannustoimet tai peruuttaa niiden teurastamojen hyväksyntä, jotka eivät pysty täyttämään vaadittuja ehtoja. Viranomaiset olettavat tämän prosessin olevan valmis vuoden 2003 loppuun mennessä. He sitoutuivat toimittamaan komissiolle yksityiskohdat Kreikan kaikista hyväksytyistä teurastamoista huhtikuun 2003 loppuun mennessä. Edellä mainitun kokouksen aikana Kreikan viranomaiset selvittivät, että heidän näkemyksensä mukaan monet kyseisen direktiivin 4 artiklan nojalla hyväksyttyjen teurastamoiden ongelmista johtuvat niiden syrjäisestä sijainnista, joko pienillä saarilla tai vuoristoalueilla, parannuksiin tarvittavan rahoituksen puutteesta ja ongelmista saavuttaa asianmukainen eläinlääkinnällisen valvonnan taso. Komissio pitää mahdottomana hyväksyä, että jotkin kreikkalaiset teurastamot ovat edelleen kaukana vaadituista standardeista ja että kuluttajat voivat altistua riskeille tämän tilanteen seurauksena. Se katsoo, että Kreikan on viipymättä ryhdyttävä korjaaviin toimiin näiden laiminlyöntien tunnistamiseksi ja niihin puuttumiseksi, niin että kaikki tällaiset teurastamot täyttävät yhteisön vaatimukset mahdollisimman nopeasti. Komission kanta tehtiin selväksi Kreikan viranomaisille tämän kokouksen aikana, ja komissio on myöhemmin kirjoittanut niille vahvistaen näkemyksensä ja korostaen, kuinka tärkeää on löytää pikainen ratkaisu tähän ongelmaan. Komissio jatkaa tilanteen valvomista erittäin tarkasti varmistaakseen, että vaadittuihin toimiin on ryhdytty. (1) EYVL P 121, 29.7.1964. (2) EYVL L 105, 3.5.2000.